Diari Oficial de la Generalitat Valenciana


Sumari del DOGV 2293, del 21-06-1994 (1994/831746)

ORDRE de 3 de juny de 1994, de la Conselleria d'Educació i Ciència, per la qual es convoquen ajudes per a l'adquisició d'equipament d'infrastructura per a grups d'investigació de les universitats i centres d'investigació, dins el Programa General d'Equipament d'Infrastructura de Caràcter Científic i Tecnològic, del Pla de Foment de la Investigació Científica i Tècnica a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/03/(3)/dof/vci/html**

### Dades del document

Número de DOGV
:   2293

Data del DOGV
:   21-06-1994

Secció del DOGV
:   DISPOSICIONS GENERALS

Número del document
:   1994/831746


Data del document
:   03-06-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 3 de juny de 1994, de la Conselleria d'Educació i Ciència, per la qual es convoquen ajudes per a l'adquisició d'equipament d'infrastructura per a grups d'investigació de les universitats i centres d'investigació, dins el Programa General d'Equipament d'Infrastructura de Caràcter Científic i Tecnològic, del Pla de Foment de la Investigació Científica i Tècnica a la Comunitat Valenciana. [94/4159]  
Un dels elements determinants perquè els nostres investigadors puguen desenvolupar de manera competitiva el seu treball és la disponibilitat d'un equipament científic adequat. Conscient de les limitacions que en aquest sentit mantenia el sistema valencià de ciència i tecnologia, la Conselleria d'Educació i Ciència va iniciar en 1987 una sèrie d'accions en matèria de política científica encaminades a millorar l'equipament dels centres d'investigació, actuacions que s'han coordinat amb les derivades del desenvolupament de la Llei 13/1986, de 14 d'abril, de Foment i Coordinació de la Investigació Científica i Tecnològica.  
A pesar de l'important esforç desenvolupat durant aquests anys, tant el mateix i necessari creixement del nostre sistema científico-tècnic, com la permanent i ineludible actualització que requereix l'exigible increment del nostre nivell de qualitat en un sector tan extraordinàriament dependent de ràpides innovacions, motiva aquesta convocatòria d'ajudes que, articulada en el conjunt d'accions de la Conselleria d'Educació i Ciència en la matèria, pretén així no sols fer aportacions concretes d'equipament suficient dels nostres centres d'investigació, sinó també evitar la dispersió dels mitjans disponibles i progressar en la racionalització i optimació de les infrastructures d'investigació.  
Totes aquestes ajudes es regiran per les normes específiques contingudes en l'annex corresponent d'aquesta ordre, i, en allò que es siga d'aplicació s'ajustarà al que es disposa en:  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
- El text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.  
- La Llei 6/1993, de 31 de desembre, de Pressupostos de la Generalitat Valenciana.  
Per tot això, i en ús de les competències que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE:  
Primer  
Es convoca concurs públic per a la concessió d'ajudes destinades a l'adquisició d'equipament d'infrastructura de caràcter científic i tecnològic, dirigides específicament a grups d'investigació dels departaments i instituts de les universitats, centres d'investigació del CSIC i d'altres entitats d'investigació públiques o privades que no tinguen finalitat lucrativa, radicats a la Comunitat Valenciana i s'aproven les bases per les quals es regirà la convocatòria, que s'inclou com a annex en aquesta ordre:  
Segon  
Aquesta convocatòria recull accions que cal desenvolupar durant el curs 1994/95. A aquest efecte, durant el segon semestre de 1994, la Direcció General d'Ensenyaments Universitaris i Investigació resoldrà i publicarà la relació d'ajudes que s'adjudiquen, amb indicació del seu abast i durada.  
Tercer  
Totes les ajudes referides a l'adquisició d'equipament d'infrastructura seran sufragades a càrrec de la línia de subvenció 701/000/94, per un import global màxim de 452.294.004 PTA, del programa 542.10 del pressupost de l'any 1994.  
DISPOSICIONS FINALS  
Primera  
S'autoritza el director general d'Ensenyaments Universitaris i Investigació a dictar, dins l'àmbit de les seues competències, les resolucions necessàries per a l'aplicació i el desenvolupament d'aquesta ordre, i se li delega la facultat per a resoldre les sol·licituds d'ajuda.  
Segona  
Aquesta ordre entrarà en vigor el dia següent de la seua publicació en el Diari Oficial de la Generalitat Valenciana.  
Contra aquesta ordre, que posa fi a la via administrativa, podrà interposar-se, prèvia comunicació al conseller d'Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des del dia següent de la seua publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques, i els articles 57 i 58 de la Llei de la Jurisdicció Contenciós Administrativa i del Procediment Administratiu Comú. Tot això sense perjudici que s'interpose qualsevol altre que s'estime procedent.  
València, 3 de juny de 1994  
El conseller d'Educació i Ciència,  
JOAN ROMERO I GONZÁLEZ  
ANNEX  
Programa general d'equipament d'infrastructura de caràcter científic i tecnològic d'universitats i centres d'investigació  
Bases de la convocatòria d'ajudes d'equipament d'infrastructura de caràcter científic i tecnològic  
1. Objectiu de la convocatòria  
L'objectiu d'aquesta convocatòria és potenciar les activitats d'investigació i desenvolupament tecnològic, actualment en curs en les universitats, centres d'investigació del CSIC i d'altres entitats d'investigació públiques i privades que no tinguen finalitat lucrativa, radicades a la Comunitat Valenciana, per mitjà de la concessió d'ajudes destinades a l'adquisició d'equipament d'infrastructura de caràcter científic i tecnològic dels centres d'investigació de la nostra comunitat.  
2. Beneficiaris  
Podran ser-ho les universitats, centres d'investigació del CSIC i d'altres entitats públiques o privades d'investigació amb personalitat jurídica pròpia, que no tinguen finalitat lucrativa, radicades a la Comunitat Valenciana, les quals seran les preceptores de les quantitats que es lliuren en virtut de les subvencions concedides a l'empara d'aquesta convocatòria, d'acord amb les següents especificacions:  
Podran formular sol·licituds les persones físiques amb plena capacitat investigadora enquadrades en alguna de les entitats esmentades en aquest apartat, que tinguen capacitat suficient d'obrar i no es troben inhabilitats per a l'obtenció de subvencions públiques o per a contractar amb l'Estat o altres ens públics.  
No obstant això, tindran preferència aquelles sol·licituds que siguen formulades pel/s investigador/s principal/s d'un projecte d'investigació en vigor de qualsevol convocatòria pública que tinga característiques homologables a les dels projectes d'investigació convocats per la Generalitat Valenciana, d'acord amb el que indica el punt 4.1. d'aquestes bases.  
3. Requisits i caràcter de la convocatòria  
3.1. Les peticions hauran de referir-se necessàriament a l'adquisició i instal·lació, si escau, de:  
a) Equipament científic en general (material inventariable) necessari per al desenvolupament de les investigacions en curs o futures, o, si escau, de material complementari d'equipament d'instal·lacions ja existents.  
b) Adquisició de material bibliogràfic específic, relatiu a les investigacions programades.  
En cap cas podran formular-se peticions referides a obres de reforma, condicionament, millora o establiment de noves instal·lacions; a l'adquisició d'equipament informàtic de gestió administrativa ni a la subscripció a publicacions periòdiques. Aquesta convocatòria tampoc és adequada per a peticions d'equipament dels serveis generals de les entitats descrites en l'apartat 2 d'aquestes bases.  
3.2. La quantia de l'ajuda serà com a mínim d'1.500.000 PTA i no haurà d'ultrapassar la quantitat de 97.883.450 PTA. L'import de les ajudes en cap cas podrà ser d'una quantia que, ailladament o amb concurrència amb subvencions o ajudes d'altres administracions públiques o d'altres ens públics o privats, supere el cost de la inversió a desenvolupar pel beneficiari, i es determinarà en qualsevol cas d'acord amb els criteris d'avaluació i de les disponibilitats pressupostàries.  
3.3. El material adquirit per mitjà d'aquesta convocatòria -necessàriament durant els primers nous mesos comptadors a partir de la data de la publicació de la resolució de beneficiaris d'aquestes ajudes en el Diari Oficial de la Generalitat Valenciana- serà propietat de la universitat o del centre d'investigació corresponent; però s'ha d'incloure en l'inventari general i de fer constar-hi que la seua adquisició ha sigut subvencionat per la Conselleria d'Educació i Ciència de la Generalitat Valenciana.  
4. Sol·licituds  
4.1. Requisits de la sol·licitud  
a) Les sol·licituds dels departaments i instituts universitaris de les universitats seran autoritzades pel rector de la universitat corresponent.  
Cada universitat remetrà a la Direcció General d'Ensenyaments Universitaris i Investigació una relació ordenada de les propostes rebudes segons el que estableixen els respectius estatuts i a través del Consell Social. La proposta global haurà d'estar acompanyada de l'informe favorable del Consell Social i de l'actualització de l'inventari complet de l'equipament científic de la universitat, segons el que indica l'apartat 7 d'aquest annex.  
b) Les sol·licituds dels grups d'investigació dels centres no universitaris hauran de ser trameses pels seus presidents o directors, amb el vist-i-plau dels responsables de les institucions i organismes que fa referència l'apartat 2 d'aquest annex.  
Caldrà adjuntar a la proposta global un informe i l'actualització de l'inventari complet de l'equipament científic del/s centre/s, segons el que indica l'apartat 7 d'aquest annex.  
4.2. En cap cas podrà aparèixer el mateix investigador com a peticionari en més d'una sol·licitud.  
4.3. Les sol·licituds, dirigides al director general d'Ensenyaments Universitaris i Investigació, podran presentar-se en el registre general de la Conselleria de Cultura, Educació i Ciència, avinguda de Campanar, 32, de València (46899); en els centres d'informació de l'Oficina d'Informació, Iniciatives i Reclamacions de la Generalitat Valenciana, així com per qualsevol de les formes establertes en l'article 38 de la Llei de Règim Jurídic de les Administracions Públiques i del Procediment Administratiu Comú.  
4.4. Els impresos de sol·licitud -original i còpia- hauran d'incloure, a més, la següent documentació:  
a) Descripció de l'equip que se sol·licita i justificació de la seua necessitat en relació amb la investigació en curs, amb indicació del pla d'utilització previst i de pressupostos contrastats i factura proforma.  
b) Certificació de la universitat o del centre d'investigació corresponent sobre l'existència o absència d'equips iguals o similars en aquests centres.  
c) Relació del/s grup/s d'investigació usuari/s que tinga l'equip sol·licitat amb els respectius currículums.  
d) El projecte de reglament d'usuaris de l'equip sol·licitat.  
El termini de presentació de sol·licituds serà d'un mes a partir de l'entrada en vigor d'aquesta Ordre.  
5. Resolució  
5.1. Les propostes de selecció de beneficiaris serà realitzada pel Consell de Política Científica i Tecnològica de la Generalitat Valenciana, que podrà demanar qualsevol informació, i establirà els contactes necessaris que conduesquen a una encertada proposta de distribució dels fons dedicats a aquesta convocatòria.  
L'avaluació s'efectuarà atès:  
a) La incidència que en la investigació i el desenvolupament científic i tècnic de la Comunitat Valenciana puga tenir la disponibilitat dels equips o aparells que es tracte i la importància del programa d'investigació que cal que desenvolupen amb aquests.  
b) Els currículums dels investigadors, les finalitats i els objectius que cal aconseguir, els serveis i el rendiment previstos de l'equipament sol·licitat.  
c) L'adequació de l'equip sol·licitat a les investigacions ja iniciades o projectades.  
d) Que l'equip sol·licitat siga, preferentment, d'utilització conjunta per diversos grups d'investigadors, departaments, instituts o centres d'investigació.  
e) Que la seua adquisició no implique duplicitat injustificada respecte als mitjans ja existents a la Comunitat Valenciana.  
f) Viabilitat de la proposta plantejada.  
Sense perjudici del que disposa aquest apartat, la valoració dels criteris es farà per mitjà d'un procés que s'encarregarà a avaluadors externs, de l'Agència Nacional d'Avaluació i Prospectiva, per als criteris b), c) i f), i un procés de selecció intern per a la resta dels criteris, que s'encarregarà al Consell de Política Científica i Tecnològica de la Generalitat Valenciana.  
Es posarà especial atenció a les sol·licituds presentades per grups d'investigació multidisciplinars i/o interuniversitaris o per més d'un centre d'investigació. Es valorarà el compromís de cofinançament que s'haja obtingut per part de la universitat o del centre d'investigació sol·licitant. El compromís de cofinançament serà més rellevant en equips d'investigació aplicada.  
5.2. Elaborada la proposta de selecció de beneficiaris, el Consell de Política Científica i Tecnològica de la Generalitat Valenciana l'elevarà al director general d'Ensenyaments Universitaris i Investigació.  
La resolució del Director General d'Ensenyaments Universitaris i Investigació, per delegació del conseller d'Educació i Ciència, serà publicada en el Diari Oficial de la Generalitat Valenciana i contindrà la relació de beneficiaris de les ajudes concedides, així com el seu import. Les resolucions de concessió o denegació seran exposades en els taulers d'anuncis de la Conselleria d'Educació i Ciència, avinguda de Campanar, 32, València (46364); i en els dels vicerrectorats d'investigació de cada una de les universitats de la Comunitat Valenciana.  
5.3. El pagament de l'ajuda s'efectuarà de forma global després de la publicació de la resolució de concessió a la universitat o al centre d'investigació, que haurà de trametre, en el termini fixat en el punt 4.3 d'aquest annex, a la Direcció General d'Ensenyaments Universitaris i Investigació la justificació documental de compra o el compromís d'adquisició.  
5.4. La garantia que, si escau, s'exigirà als beneficiaris, serà un aval bancari. La resolució indicarà si ha d'exigir-se als perceptors la garantia de la correcta aplicació dels fons esmentats.  
6. Obligacions  
Els beneficiaris de les ajudes per a l'equipament d'infrastructura d'investigació estaran obligats a:  
6.1. Adquirir i instal·lar l'equipament objecte de l'ajuda en el termini previst en aquestes bases, en cas contrari, el beneficiari haurà de tornar l'import de l'ajuda. Així mateix, quan pel pagament d'altres subvencions es cobresca l'import parcial o total de la despesa que comporta l'equipament, caldrà tornar la resta o el total de l'ajuda concedida, respectivament.  
6.2. Proveir la infrastructura material i humana necessària per a la instal·lació i correcte funcionament del material sol·licitat.  
6.3. Complir amb el que estableix el corresponent reglament d'usuaris, que haurà de facilitar l'accés a l'equipament a altres membres de la comunitat científica.  
6.4. Fer constar en les memòries anuals que es redacten, així com en els treballs realitzats amb els equipaments subvencionats, el patrocini de la Conselleria d'Educació i Ciència de la Generalitat Valenciana.  
6.5. Presentar informe del grau d'utilització al cap del primer any d'adquisició.  
6.6. La universitat o el centre receptor hauran d'acreditar, prèviament al cobrament de les ajudes, que es troben al corrent de les seues obligacions tributàries i de la Seguretat Social, d'acord amb l'article 47.7 de la Llei d'Hisenda Pública de la Generalitat Valenciana.  
6.7. Els beneficiaris estaran subjectes a les obligacions a què fa referència l'article 47 de la Llei d'Hisenda Pública de la Generalitat Valenciana.  
7. Inventari  
L'actualització de l'inventari d'equipament científic de les universitats i dels centres d'investigació, al qual fa referència l'apartat 3.3. d'aquest annex, es confeccionarà d'acord amb el següent model de fitxa individual per equip:  
Nom de l'equip  
Marca/Model/Subministrador  
Departament/Centre/Servei (localitat)  
Any d'adquisició  
Preu d'adquisició  
Estat de l'equip (no obsolet/obsolet)  
Possibilitats d'ús (en ús/fora d'ús)  
Camps d'aplicació segons codi UNESCO


Còpia Permalink ELI